google/wiki40b huggingface dataset:
טיל נגד קרינה

טיל נגד קרינה (באנגלית: Anti-Radiation Missile ובראשי תיבות: ARM) הוא טיל שתוכנן לגלות קרינה הנפלטת ממכ"ם ולהתביית עליה. טיל זה משמש בדרך-כלל במשימות דיכוי הגנה אווירית שמטרתן היא לפגוע במערכי ההגנה האווירית של האויב בפתיחת העימות, על-מנת להגדיל את סיכויי השרידות של גלי התקיפה הבאים. טילים אלו יכולים לשמש גם כדי לשתק סוללות טילי קרקע-אוויר (טק"א) או לפגוע במכ"מים של יחידות בקרה אווירית במהלך פשיטה אווירית. לאחר נטרול המכ"ם באמצעות טיל נגד קרינה, ניתן להשתמש בפצצות מצרר כדי לנטרל גם את מוצב השליטה, משגרי הטילים וכו', על-מנת לוודא שאתר הטק"א לא ישוב לפעולה.
טילים נגד קרינה מוקדמים כמו ה־AGM-45 שרייק לא היו מתוחכמים במיוחד. הם היו מתבייתים על מקור הקרינה ומתפוצצים בקרבתו. מפעילי סוללות טק"א מיומנים למדו לכבות את המכ"ם כאשר טיל נגד קרינה נורה לעברו, ומאוחר יותר להדליקו שוב, ובכך הפחיתו מיעילות הטיל. דבר זה הוביל לפיתוחם של טילים מתוחכמים יותר כמו ה־AGM-78 סטנדרד ארם וה־AGM-88 הארם, המכילים מערכת ניווט אינרציאלית (INS). מערכת זו מאפשרת להם "לזכור" את מיקומו של המכ"ם גם אם הוא כבוי ואינו משדר ולהמשיך לטוס לעברו. הסיכוי לפגוע במכ"ם פוחת ככל שהמכ"ם כובה מוקדם יותר, אולם עקב מהירותו הגבוהה של טיל ההארם והרקטה חסרת העשן המניעה אותו, סביר להניח כי יוכל לסגור את הטווח משמעותית לפני שניתן יהיה לגלות את שיגורו, דבר המקנה לו סיכוי טוב לפגוע במכ"ם גם בנסיבות כאלו.
לטיל האלארם הבריטי ישנה יכולת נוספת - "שיטוט". מצנח מאפשר לו להאט את צלילתו עד אשר המכ"ם מופעל שנית. ה־AGM-136 טסית רינבאו היה אמור לפעול באופן דומה. היה זה טיל שיוט קטן המשוגר מהאוויר שיכול היה להיות משוגר לעבר מכ"ם קורן או לעבר אזור שמאמינים כי קיימים בו מכ"מי טק"א מוסתרים. במידה והמכ"ם כובה, הטסית רינבאו היה משוטט, בעזרת מנוע הסילון הקטן שלו, עד אשר המכ"ם היה מופעל. התוכנית בוטלה ב־1991 עקב אילוצי תקציב.
היבט תכנוני נוסף של טילים נגד קרינה מודרניים, מלבד הטווח (שצריך להיות גדול יותר מהטווח של מערכת הטק"א שהוא משוגר נגדה) הוא המהירות. ישנם טילי קרקע-אוויר המסוגלים להאיץ למהירויות גבוהות (אפילו עד מאך 10), מה שמחייב את הטיל נגד הקרינה לטוס במהירות גבוהה. לטילים המשוגרים מכלי טיס יש יתרון על הטק"א כיוון שהטק"א צריך לטפס ממצב מנוחה בגובה פני הקרקע.
בישראל פותחו מערכות לשיגור טילים נגד קרינה מהקרקע: הכחלילית לשיגור טילי AGM-45 שרייק והקרס לשיגור טילי AGM-78 סטנדרד ארם.

מציאת מיקום במרחב

כדי שהטיל יוכל לדעת היכן מיקומו יחסית למקור הקרינה (המכ"ם) הנייח, או לחלופין, היכן מקור הקרינה ביחס אליו, הטיל עושה שימוש במדידות זמן קליטת הפולס אלקטרומגנטי (כשאלומת המכ"ם חולפת על פניו) ממספר מיקומים שונים במסלולו. השיטה בעלת עקרונות דומים לשיטת טריאנגולציה.
נניח לשם פשטות מקרה של מכ"ם דו ממדי. נניח שהטיל קלט אותות אותות בזמנים , ושהמהירות הזוויתית של סריקת המרחב על ידי מכ"ם המטרה ידועה. כיוון שמשך הסריקה של 360 מעלות על ידי המכ"ם ידוע ונסמנו T, מדידת  מאפשר לדעת את השינוי הזוויתי במיקום הטיל במערכת צירים שראשיתה ממוקמת בתחנת המכ"ם, שנסמנו . לפיכך מיקום התחנה  הוא אחד מאוסף כל הנקודות האפשריות עבורן תיווצר זווית כזו (הזווית ) בין הקווים המחברים בין הנקודה לשני מיקומי הטיל  ו- מהם נתבצעה המדידה (הטיל מצויד במערכת ניווט אינרציאלית המאפשרת לו לדעת היכן הוא נמצא בכל רגע נתון), כלומר עבורם זווית  שווה . מקום גאומטרי זה הוא מעגל (והזווית הנ"ל היא זווית היקפית במעגל זה). חישוב זהה עבור הזמנים  ו-  מאפשר לשרטט מעגל נוסף, וחיתוך המעגלים הנ"ל הוא מיקום התחנה המבוקש.
קלינה קרומובה

קלינה קרומובה (בבולגרית: Калина Крумова; ‏נולדה ב-17 בינואר 1985) היא עיתונאית בולגריה וחברת פרלמנט לשעבר.
קלינה נולדה בבורגס שבבולגריה ולמדה בבית הספר לשפות רומאניות, בבגרותה למדה עיתונאות ותקשורת ההמונים באוניברסיטת בורגס. בהיותה חובבת שפות היא שולטת באנגלית, צרפתית ואיטלקית. לאחר האוניברסיטה החלה להנחות את תוכנית הבוקר Early buzz ובבחירות 2009 נבחרה לפרלנט מטעם מפלגת אתקה והפכה לחברת הפרלמנט הצעירה ביותר בבולגריה. ב-2011 עזבה את המפלגה. סיימה את תפקידה כחברת פרלמנט ב-2013. 
ב-18 ביולי 2012 לאחר הפיגוע באוטובוס בנמל התעופה בורגס הגיעה מיד לבית החולים ועזרה לצוות הרפואי הישראלי לתקשר עם הצוות המקומי, לפי דברי גבי ברבש מנהל בית החולים איכילוב "כמעט אף אחד שם לא מדבר אנגלית, גם הרופאים שדיברו אנגלית לא דיברו ברור. אי אפשר להבין אף מילה שלהם, היא פשוט לקחה את זה על עצמה ותרגמה - רשימות וטפסים רפואיים, מצבו של כל פצוע. בלעדיה, היינו חירשים ואילמים. אם היא פתאום תיעלם ונגלה שאף אחד לא שמע עליה, לא אתפלא אם דמיינו אותה והיא בעצם אליהו הנביא שבא לעזור לישראלים בצרה בתחפושת של אשה בולגרית."
קרל פון בילוב

קריירה מוקדמת

פון בילוב נולד ב-24 במרץ 1846 בברלין למשפחה פרוסית בעלת היסטוריה צבאית. הוא התגייס לצבא הפרוסי במהלך מלחמת שבעת השבועות ב-1866 ושירת גם כקצין זוטר במהלך מלחמת צרפת-פרוסיה ב-1871.
פון בילוב התקדם בסולם הפיקוד, ב-1901 מונה למפקד דיוויזיית המשמר ה-2, וב-1903 מונה למפקד הקורפוס ה-3. ב-1912 מונה למפקד האזור הצבאי השלישי.

מלחמת העולם הראשונה

ב-2 באוגוסט 1914 קיבל פון בילוב את הפיקוד על הארמייה השנייה. יומיים לאחר מכן הוביל את הארמייה אל תוך שטחי בלגיה כחלק מתוכנית שליפן. הוא כבש את העיר הבלגית לייז' לאחר קרב לייז', ובהמשך נחל ניצחונות בנאמור (22-23 באוגוסט) ובקרב שרלרואה (23-24 באוגוסט). בילוב היה הראשון שהורה על נסיגה גרמנית בעת הקרב הראשון על המארן אל עבר נהר האן. נסיגה זו סיימה את התוכנית הגרמנית לסיים את המלחמה בחזית המערבית ולהכניע את צרפת ב-1914.
ב-27 בינואר 1915 קודם לדרגת גנרל-פלדמרשל. במרץ באותה שנה לקה בהתקף לב וכתוצאה מכך חזר לגרמניה. פון בילוב פרש סופית מהצבא הגרמני ב-1916 וחי בברלין עד למותו ב-31 באוגוסט 1921.
השירות הפדרלי למלחמה במונופולים

סמכויות

לשירות סמכויות לקבוע כי גוף עסקי מסוים מהווה מונופול, קרי חברה בעלת נתח שוק מרכזי בשוק הרלוונטי.
השירות גם קובע האם שיתוף פעולה בין שני גופים עסקיים או יותר מהווה הסדר כובל שמטרתו ליצור קרטל, שהוא הסכם בין שיתוף פעולה בין שתי חברות שפוגע בתחרות בענף. למשל, במצב בו שתי חברות מסכימות ביניהן שימכרו מוצר מסוים באותו מחיר. כמו כן, השירות מאשר או שלא מאשר מיזוג בין חברות ורשאי לקבוע האם מונופול ניצל לרעה את מעמדו.

היסטוריה

הגוף הראשון למלחמה במונופולים ברוסיה הוקם בשנת 1990 בשם הוועדה הממלכתית למדיניות מלחמה במונופולים ותמיכה בחברות כלכליות חדשות (Государственный комитет РСФСР по антимонопольной политике и поддержке новых экономических структур, או Государственном комитете Российской Федерации по антимонопольной политике и поддержке новых экономических структур). ליושב ראש הוועדה מונה ולרי צ'רנוגורודסקי. בשנת 1992 הוגדלה מצבת כוח האדם ולראש הוועדה החדש מונה לאוניד בוצ'ין. 
במרץ 1997 הוועדה אורגנה מחדש והפכה לוועדה הממלכתית למלחמה במונופולים (Государственный антимонопольный комитет Российской Федерации). באוגוסט אותה שנה מונתה נטליה פונארבה ליושבת ראש הוועדה.
ב-22 בספטמבר 1998 הוועדה פורקה ובמקומה הוקם משרד ממשלתי בשם המשרד למדיניות מלחמה במונופולים ותמיכה בעסקים (Министерство Российской Федерации по антимонопольной политике и поддержке предпринимательства, МАП России). לשר מונה גנאדי חודירב. במאי 1999 מונה איליה יוז'אנוב לשר. 
השירות הפדרלי למלחמה במונופולים הוקם ב-9 במרץ 2004 בתקופת ממשלת פרדקוב על פי צו נשיאותי של ולדימיר פוטין, על בסיס המשרד הממשלתי למדיניות מלחמה במונופולים ותמיכה בעסקים. השירות הפך לגוף העיקרי למלחמה במונופולים ברוסיה.
השירות ניהל תיק חקירה נגד תאגיד גזפרום במרץ 2011 על הפרת חוק הגנת התחרות בשל העלאת מחירים וגזפרום חויבה לשלם קנס על סך 17.5 מיליון רובלים
בשנת 2013 השירות ניהל תיק חקירה נגד טבע תעשיות פרמצבטיות על סירובה לספק תרופה לטרשת נפוצה בשם קופקסון ברוסיה והפרת חוק המונופול בתחום, בשל היותה של טבע ליצרנית הבלעדית של תרופה זו, לדברי השירות סירוב היצרנית לספק את התרופה עלול לגרום לממשל חוסר יכולת להבטיח כיסוי תרופתי של צורכי החולים הסובלים מטרשת נפוצה במסגרת התוכנית הממשלתית הפדרלית ולסכן את בריאותם ואת חיי המטופלים.
בשנת 2014, ראש ממשלת רוסיה דמיטרי מדבדב חתם על צו להעברה לידי השירות את תפקידי הפיקוח על הזמנות המדינה בתחום התעשייה הצבאית, לאחר שהארגון שהיה אחראי לכך (השירות הפדרלי להזמנות צבאיות במשרד ההגנה הרוסי) פורק. 
ביולי 2015 צו של נשיא רוסיה העביר לידי השירות את הסמכויות בתחום הסדרת התעריפים.
ביולי 2017 השירות הביע חשש מכוונתה של אובר ברוסיה להתמזג עם שירות המוניות של יאנדקס ובכך לחסל את התחרותיות בתחום זה.
אולגה טוקרצ'וק

ביוגרפיה

טוקרצ'וק נולדה ב-29 בינואר 1962, בעיירה סולחוב  ליד ז'לונה גורה שבפרובינציית לובוש במערב פולין. למדה פסיכולוגיה באוניברסיטת ורשה בין השנים 1980 ל-1985. בסיום לימודיה החלה לעבוד כתרפיסטית, תחילה בוורוצלב ולאחר מכן בוולבז'יך.
טוקרצ'וק היא פעילה פוליטית בעלת עמדות שמאל, היא חברת מפלגת הירוקים הפולנית.
ספרה הראשון התפרסם בשנת 1989.
מאז 1998 היא מתגוררת בכפר הקטן קראיאנוב  ליד נובה רודה.

כתיבתה

טוקרצ'וק היא פסיכולוגית יונגיאנית וכתיבתה מושפעת מהגישה היונגיאנית.
היא בעלת הוצאת הספרים הפרטית רוטה (Ruta), באמצעותה מוציאה טוקרצ'וק את ספריה.
ספרה "יעקב" תורגם לעברית על ידי מרים בורנשטיין ועומד להופיע בהוצאת כרמל.
אגודת היועצים והמטפלים במשפחה בישראל

אגודת היועצים והמטפלים במשפחה בישראל היא אגודה מקצועית שמייצגת את בעלי המקצוע, שומרי תורה ומצוות, העוסקים בהדרכה, הנחיה, ייעוץ וטיפול בתחום הפרט והמשפחה.  כל חברי האגודה מנהלים אורח חיים דתי של שמירת תורה ומצוות. האגודה פועלת על פי תורת ישראל. החברים מייצגים את הזרמים השונים בחברה הדתית על כל גווניה, כאשר הצד השווה היא בחירתם המקצועית בתחום ההדרכה, ההנחיה, הייעוץ והטיפול בפרט ובמשפחה, וזאת מתוך אמונתם באשר לקדושת ברית הנישואין והחשיבות של חיזוק תא הנישואין והמשפחה.

היסטורית הקמת האגודה

אגודת היועצים והמטפלים במשפחה בישראל הוקמה בירושלים בשנת 2000 בחודש סיוון, עקב צורך עצום באנשי מקצוע שיטפלו בבעיה הולכת וגוברת של נתונים מדאיגים של גירושים, נישואי תערובת, נישואים אזרחיים, ירידה בילודה, עליה בעבריינות נוער, אלימות במשפחה ובמוסדות החינוך, הזנחה פיזית ורגשית של ילדים על ידי הורים לא מתפקדים, התמכרות בני נוער לסמים, לאלכוהול ועוד. הבעיות הללו לא פסחו על הציבור הדתי והחרדי, כאשר לא הייתה הכשרה מספקת של אנשי מקצוע לטפל בבעיות אלו במגזרים הנ"ל. בחברה הדתי יש חשיבות עליונה לשלמות התא המשפחתי המסורתי והנתונים מהשטח העידו שהתא המשפחתי שהיה מאז ומתמיד נדבך חזק במורשת העם היהודי, הולך ונחלש.
את האגודה הקימו הרב מאיר שמעון עשור, מנכ"ל האגודה וד"ר עמי שקד - מומחה בטיפול בתחום הזוגיות, הנישואין והסקסולוגייה הקלינית.

פעילות האגודה

לאגודה אתר המכיל תכנים וקישורים לנושאים ואתרים מקצועיים העוסקים בתחומי הפרט והמשפחה, בכפוף להסכמת ועדת הרבנים הפנימית. האגודה מנהלת מכון לחקר המשפחה שמבצע סקרים ומפרסם מאמרים ומחקרים. האגודה מפיצה ירחון בנושאים הרלוונטיים בשם "כלים שלובים". כמו כן לאגודה מוקד ארצי של מתנדבים בנושא ייעוץ אישי זוגי ומשפחתי. האגודה יוזמת פעילויות לזוגות נשואים לצורך הדרכה לזוגיות ושלום בית. הפעילויות כוללות חוגי בית, שבתות, ימי עיון וסדנאות. לאגודה מאגר ארצי של שמות אנשי מקצוע בתחומים הרלוונטיים, ושהוסמכו לכך במוסדות רלוונטיים. האגודה מקדמת את מעמד מקצוע היועץ הפרטי והמשפחתי בקידום הצעות חוק בכנסת ופעולות פרלמנטריות נוספות.
אש התורה

היסטוריה

מוסדות אש התורה הוקמו בשנת 1974 על ידי הרב נח וינברג. המרכז הוקם ברובע היהודי בירושלים. על פי נתוני הארגון, נכון ל-2018, הוא מונה 26 סניפים ב-17 מדינות.

מטרות והשקפת הארגון

מטרת הארגון היא הפצת ערכים יהודיים בקרב יהודים בישראל ובעולם שאינם שומרי מצוות, באמצעות סמינרים ותוכניות נוספות. אף על פי שאנשי הארגון מזוהים כחרדים, הארגון מביע תמיכה גלויה במדינת ישראל ושומר על קשרים טובים עם מנהיגי המדינה. 
הארגון מגדיר את בירוריו ביהדות כ"מסע רוחני". ראש הארגון הגדיר את המסע בסדרת מאמרים בשם "48 דרכים לחכמה" (המבוססים על הברייתא המובאת בסוף מסכת אבות).
רוני פרידמן

רוני פרידמן הוא מנכ"ל אפל ישראל, לשעבר מנהל בחברת אינטל העולמית. בתפקידו האחרון באינטל ניהל את קבוצת הפיתוח Intellectual Property Group ‏(IPG) הכוללת כ-7,000 עובדים במספר אתרים בעולם.

ביוגרפיה

רוני פרידמן החל את דרכו באינטל בשנת 1984 כמהנדס תוכנה מתחיל, לאחר לימודי תואר ראשון בהנדסת מחשבים בטכניון, אותו סיים בהצטיינות.
בשנת 1988 זכה באחד הפרסים החשובים באינטל למפתחי תוכנה על תרומתו בפיתוח כלי CAD פנימי של אינטל, המסייע בפיתוח השבבים.
בשנת 2010 מונה להוביל את פרויקט פיתוח מעבדי הסנדי ברידג' ולאחר מכן אייבי ברדיג' של אינטל, והוא אף זה שבחר את שמם.
בשנים 2012–2015 ניהל פרידמן כמה מקבוצות הפיתוח שהיו אחראיות לתכנון של מעבדי סקיילייק, והיה אחראי לתכנון הארכיטקטורה שלו.
במאי 2017 החל לכהן כמנכ"ל אפל ישראל.
קרלוס הורסט פולדנר

ביוגרפיה

הוא נולד למשפחה של גרמנים מהגרים בבואנוס איירס. בשנת 1922, פולדנר חזר לגרמניה. ב-1932 הצטרף לאס.אס. בהוראת מפקד SD , וולטר שלנברג והיינריך הימלר החל ללמוד דרכים אפשריות להברחת הנאצים מגרמניה. מאז 1945, בתמיכת נשיא ארגנטינה חואן פרון, החל להבריח מאירופה פושעי מלחמה נאצים לאמריקה הלטינית, במיוחד נודע בכך שסייע להימלטותו מגרמניה של אדולף אייכמן. ייסד חברה בשם CAPRI (ראשי תיבות בספרדית ל: Compañía Argentina para Proyectos y Realizaciones Industriales – Fuldner y Cía), שעסקה בשיפוץ ובניית תחנות הידרואלקטריות ושימוש במשאבים טבעיים עבור תיעוש המדינה. בארגנטינה ובספרד ברוב המקרים היה ידוע בשם קרלוס פולדנר, בגרמניה נודע בשם הורסט פולדנר.
גבריאל כמורה

חייו

כמורה נולד בוורוצלב שבפולין להורים ניצולי השואה. מגיל רך גילה עניין במוזיקה ובגיל שש החל לקבל שיעורי נגינה בפסנתר. בגיל 11 עלה לישראל, ובשנת 1960 התקבל ללימודים בבית הספר התיכון למוזיקה ע"ש תלמה ילין בתל אביב. מורו לפסנתר בשנים אלה היה נתן מישורי.
לאחר סיום התיכון המשיך כמורה בלימודים באקדמיה למוזיקה בתל אביב, אצל קארול קליין (פסנתר), עדן פרטוש ומרדכי סתר (הלחנה וגארי ברתיני (ניצוח). בעזרת מלגה צרפתית נסע ב-1968 ללימודים בפריז, אצל פייר דרוו והמשיך במלגה של קרן נורמן ללימודים בווינה בשנים 1970-1969, שם למד אצל הנס סווארובסקי. בקיץ 1969 השתתף בקורס מיוחד למנצחים צעירים בסיינה שבאיטליה בהדרכת פרנקו פרארה. 
בספטמבר 1970 השתתף כמורה בתחרות למנצחים שנערכה בבזאנסון שבמזרח צרפת וזכה במקום השני. בשנת 1971 השתתף כמורה בתחרות בינלאומית למנצחים צעירים בחסות הרברט פון קאראיין וזכה בפרס הראשון. בעקבות זכייה זו הוזמן לנצח על התזמורת הפילהרמונית של ברלין. באותה שנה זכה גם במדלית זהב בתחרות קנטלי בלה סקאלה במילאנו. זכיות אלו סללו את דרכו לזירת הניצוח הבינלאומית.
ב-1974 התמנה למנהלה המוזיקלי של תזמורת בית האופרה של אאכן בגרמניה. הוא החזיק במשרה זו עד שהתמנה ב-1983 למנהל המוזיקלי של התזמורת הסימפונית של בוכום שבגרמניה. ב-1987 עבר למשרת המנהל המוזיקלי של תזמורת המרכז הלאומי לאמנויות באוטאווה שבקנדה. ב-2001 התמנה למנהלה המוזיקלי של התזמורת הסימפונית הלאומית של רדיו פולין בקטוביץ.
בחזרה לארץ עוץ

תקציר העלילה

הסרט מספר על דורותי לאחר עלילת הסיפור "הקוסם מארץ עוץ". כשדורותי חוזרת לקנזס, היא מגלה את ההרס שהשאיר אחריו הטורנדו אשר סוף אותה לארץ עוץ. הבית אליו דורותי כל כך רצתה לחזור נהרס, ואנשי העיירה אורזים בשביל לעזוב. זמן קצר לאחר שדורותי חזרה לקנזס, חבריה הטובים אשר נשארו בארץ עוץ: הדחליל, איש הפח והאריה נעלמו, ודורותי חוזרת שוב לארץ עוץ בשביל לעזור למצוא את חבריה. במסעה של דורותי למציאת חבריה, היא מוצאת חברים חדשים לדרך, בניהם איש המרשמלו שלא יכול לחשוב בעצמו, נסיכת החרסינה המתנשאת ככיסוי על שבירותה, וסירת משוטים בעלת פיצול אישיות. דורותי נאלצת לעזור לחבורה להתאגד יחדיו נגד ליצן חצר מרושע שחושב שכל ארץ עוץ צריכה להיות בשליטתו.

הפקה

ב-2 בדצמבר 2013, הודיע המפיק בפועל, גרג סנטינאו, שהסרט יהיה מוזיקלי ותהיה מוזיקה של הזמר בריאן אדמס.

בקולנוע

הסרט הוקרן לראשונה בפסטיבל סרטי האנימציה הבינלאומי של אנסי שהתרחש בצרפת ב-14 ביוני 2013, והופץ לאחר מכן בארצות הברית ובקנדה ב-9 במאי 2014. בישראל הסרט הוקרן לראשונה בדיבוב לעברית ב-10 ביולי 2014.

בהקרנה ביתית

הסרט הופץ על DVD ו-Blu-ray ב-26 באוגוסט 2014 על ידי "פוקס המאה ה-20".

פסקול הסרט

פסקול הסרט הנקרא "Legends of Oz, Dorothy Returns: Original Motion Picture Soundtrack" הופץ ב-6 במאי 2014 על ידי קולומביה רקורדס שבבעלות סוני מיוזיק אנטרטיינמנט. הפסקול כולל 13 שירים ואורכו כ-45 דקות. האחראית על המוזיקה בגרסה העברית של הסרט הייתה נדיה כהן.

ביקורות

הסרט קיבל מאתר "Rotten Tomatoes" ציון של 16% על בסיס 55 מבקרים. מאתר "Metacritic" הסרט קיבל ציון ממוצע של 25 המבוסס על 22 ביקורות, דבר זה נחשב בדרך כלל כביקורת שלילית. "CinemaScore" נתן לסרט ציון A על פי סקרים שנערכו במהלך שבוע הבכורה.

מכירות הכרטיסים

הסרט הרוויח בהקרנת הבכורה שלו בארצות הברית כמיליון דולר, ו-3.7 מיליון דולר בסוף השבוע הראשון שלו. הסרט הרוויח סה"כ ממכירות הכרטיסים כ-20.1 מיליון דולר, לעומת תקציב של 70 מיליון דולר. הסרט נכשל מבחינה מסחרית.

שבחים

בפרס פטל הזהב ה-35, קלסי גראמר זכה בפרס פטל הזהב לשחקן המשנה הגרוע ביותר. בנוסף הסרט היה הסרט השני שזכה בפרס פטל הזהב לשיר המקורי הגרוע ביותר, הסרט הראשון שזכה היה אצבעונית בשנת 1995.

המשכים

למרות שהסרט לא הצליח בקופות, נמסר שעובדים על שני סרטי המשך וסדרת טלוויזיה.
ג'ונגל סיטי

עלילה

בגן החיות של ניו יורק חיים בכלוב משותף האריה סמסון ובנו ראין.
סמסון אוהב לספר סיפורים על ההרפתקאות שחווה בג'ונגל, ראין בנו היה גור אריות חלשלוש שכל מה שרצה היה לשהות לבדו בג'ונגל וללמוד כיצד להיות אריה חזק. ראין בורח בטעות למשאיות המביאות חיות לג'ונגל וסמסון שומע על כך ויוצא מגן החיות לחפש אותו ביחד עם חבריו-בני הסנאי, ברידג'ט הג'ירפה, ניג'ל הקואלה ולארי הנחש.
כאשר סמסון וחבריו מגיעים לג'ונגל הם בשעה טובה מוצאים את ראין חי ונושם.
אף על פי שהם מוצאים אותו הם נתקלים בבעיה לא קטנה - קזאר, גנו אכזרי רוצה להרוג את סמסון ולאכלו כי רק כך לטענתו הוא יעלה שלב  בשרשרת-המזון. קזאר מתעמת עם סמסון, ולמרות שחבריו היו לכודים על ידי העדר של קאזאר, פתאום ראין קפץ על קזאר אך ללא הצלחה. אך כאשר קזאר פוקד על העדר שלו לחסל את שני האריות העדר שלו מחליט לנטוש אותו לעבור לצד של סמסון. בשל כך, קזאר מחליט לחסל את סמסון לבדו,  סמסון וריאן שאגו שאגה על קזאר ומצליחים לחסל אותו על ידי פריצת הר הגעש. וראין סוף-סוף למד כיצד להיות אריה אמיתי. אחרי הכל סמסון, ראין וכל החברים חוזרים הביתה רגועים, שמחים ומאושרים.

ביקורות

סרט זה קיבל לרוב ביקורות שליליות מאוד התוקפות את מבנה העלילה שלו בטענה שהוא מנסה לחקות את ההצלחה של "מדגסקר" מבית אולפני דרימוורקס.
הדיוויזיה השביעית (ורמאכט)

היסטוריה

הדיוויזיה הוקמה ב-1 באוקטובר 1934 במינכן, והועמדה תחת פיקוד פרנץ האלדר. במהלך המערכה בפולין הייתה הדיוויזיה חלק מהקורפוס ה-17 במסגרת הארמייה ה-14, ובמהלך המערכה על צרפת לחמה הדיוויזיה כחלק מהקורפוס ה-11 במסגרת הארמייה השישית, ולאחר מכן נשארה בצפון צרפת כחיל כיבוש. במהלך מבצע ברברוסה הייתה הדיוויזיה חלק מהקורפוס ה-7 במסגרת הארמייה הרביעית, ולחמה עמה בקרב ביאליסטוק-מינסק, בקרב סמולנסק ובמהלך הקרב על מוסקבה. לאחר מכן לחמה הדיוויזיה בקרבות שונים בגזרה המרכזית, כחלק מארמיות הפאנצר הרביעית, השלישית, והשנייה ומהארמייה הרביעית. בקרב קורסק לחמה הדיוויזיה כחלק מקורפוס הפאנצר ה-46 במסגרת הארמייה התשיעית, ולאחר מכן הועברה תחת פיקוד הארמייה השנייה. הדיוויזיה לחמה בקרבות שונים בגזרה המרכזית, ולאחר מכן השתתפה בקרבות בפרוסיה המזרחית, שם לחמה עד סוף המלחמה.
פרנץ השני, קיסר האימפריה הרומית הקדושה

בצעירותו

פרנץ היה בנו של קיסר האימפריה הרומית הקדושה לאופולד השני ושל מריה לואיסה, נסיכת ספרד בתו של קרלוס השלישי, מלך ספרד. הוא נולד בפירנצה בירת טוסקנה. אביו היה (בין היתר) הארכידוכס של טוסקנה, עד לעלייתו על כס הקיסר ב-1790 ועל כן, פרנץ נולד ובילה את שנות ילדותו בפירנצה. אך עקב היותו מועמד להפוך לקיסר בעתיד, הובא פרנץ לווינה, בשנת 1786, בהיותו בן 16, כדי להכינו לתפקידו הרם. באותה עת הקיסר היה יוזף השני דודו של פרנץ, והוא התאכזב קשות מתכונותיו הגופניות והנפשיות של הצעיר וראה בו ילד מפונק. כדי לחשל אותו, הוא הכניס את פרנץ למשטר חינוכי נוקשה במיוחד ובסופו צורף פרנץ לאחד מגדודי הצבא הקיסריים בהונגריה. אך עם כל זאת, פרנץ העריך מאוד את דודו הקיסר והקשרים ביניהם היו טובים.
יוזף השני נפטר ב-1790 ללא ילדים, ואחיו לאופולד הפך לקיסר האימפריה הרומית הקדושה. לאחר הכתרתו, מינה לאופולד את בנו, פרנץ, לנציגו בווינה בעת שהוא החל במסע ארוך לאורכה ורוחבה של הקיסרות במטרה לחזק את הקשרים והבריתות בתוכה. בעודו עסוק בפעולות אלו, חלה הקיסר, ומצבו הבריאותי הלך והחמיר, למרות מאמצי רופאיו.
שדה סטטי

שדה סטטי או שדה קיפאון או שדה עימדון הוא מונח המשותף למספר יצירות מדע בדיוני, המתאר תחום מוגבל בו הזמן או התנועה עוצרים מלכת. במציאות קיימות תופעות דומות במובנים אחדים לשדה סטטי כגון תופעת התרחבות הזמן המאטה את התקדמות הזמן בזמן שנעים קרוב למהירות האור.
שדה סטטי הוא מונח המופיע בסיפורי מדע בדיוני שונים אך לרוב בעל מאפיינים משותפים. האזור בו קיים השדה מונע תנועה או התקדמות הזמן; השדה עצמו נראה כדורי ואטום למראה, לעיתים מחזיר פוטונים ונראה כמו מראה. השדה נוצר לרוב באמצעים מלאכותיים על ידי טכנולוגיה מתקדמת ונעלם ברגע שמכבים את מחולל השדה. השימושים העיקריים בעלילה הם השהיית חיים, המאפשרת לשמר יצורים חיים למשך זמן ארוך מאד או להגן עליהם מפני תאוצה קיצונית, כמו למשל במסעות של אלפי שנים בין כוכבים או ככלי מלחמה המגן על האנשים שנמצאים בתוכו מפני העולם החיצון.

דוגמאות

הסופר לארי ניבן נוהג להשתמש במושג שדה סטטי וקופסה סטטית ברבים מסיפוריו. השדה של ניבן מתואר ככדור בעל פני שטח מוליכים דמויי מראה ומשמש כאמצעי הגנה מושלם לכל מה שנמצא בתוכו. שימוש נוסף הוא יצירת שדה סטטי דק מאד דמוי חרב שמסוגל לחתוך כמעט כל חומר.
גרסה מוגבלת יותר מופיעה בספרים של ורנור וינג'י. השדה מוגדר כבועה כדורית המתקיימת לזמן קצוב הנקבע ברגע יצירת הבועה.
ג'ו הולדמן בספריו מלחמה לנצח מתאר את השדה ככדור אטום שכל חפץ בתחומו אינו יכול לנוע יותר מהר מ-16.3מטר לשנייה. מאחר שגם אלקטרונים ופוטונים כפופים למגבלה, שום אמצעי אלקטרוני, בעל חיים או פצצה אינם יכולים להתקיים בתחום השדה ללא הגנה מיוחדת. השדה משמש בעיקר בשדה הקרב כמגן שבתחומו החיילים נאלצים לעבור לשימוש בנשק קר.
המונח מופיע רבות גם במשחקי מחשב כגון סטארקראפט, Half-Life ופורטל.
קרקעית הים

קרקעית הים (ידועה גם בשם תחתית הים) הוא ביטוי המתאר את תחתית כל האוקיינוסים. השטח בה הארץ מכוסה בימות העולם.

מבנה קרקעית הים

לרוב ימי העולם יש מבנה זהה, הם נוצרו על ידי תהליכים פיזיים דומים, בכללם תזוזה של הלוחות הטקטוניים ומעליהם הצטברות משקעים רבים. תחילתו של כל ים במדף יבשתי - זהו האזור הגובל בין היבשה לבין הים. כאשר ממשיכים לצלול או לרדת מטה נמצא שולי היבשת ולאחריו המישור האביסלי שמהווה את תחילת קרקעית הים עד לקרקע עצמה.
רכס מרכז-אוקייני, כמו ששמו רומז, הוא בליטה הררית שנמצאת בכל הימים בין היבשות. לרוב, ברכס זה יהיו בקע או בקעים. לאורך טקטוניקת הלוחות ניתן למצוא תהומות ושקעים עמוקים שנוצרו כתוצאה מזרימת מעטפת קרום כדור הארץ מטה.
נקודות חמות נוצרות כתוצאה מפעילות וולקנית, והן מתפרצות מפעם לפעם כאשר הלוחות הטקטונים עוברים מעליהן. באזורים בהם קיימת פעילות געשית ושקעים ימיים יימצאו נביעות הידרותמיות - הן משחררות לחץ רב ומים חמים מאוד יחד עם כימיקלים נוספים לתוך סביבה קרה מאוד.
מימי האוקיינוס מחולקים לשכבות או לאזורים, כאשר לכל אזור יש תנאי מליחות שונים, לחץ, טמפרטורה וחיים ימיים התואמים לו.
מעל למישור האביסלי נמצא אזור התהומות (מכונה גם "האזור האביסלי") ששיאו בעומק של 6,000 מטרים מתחת לגובה פני הים. האזור ההאדלי, שכולל גם שקעים ותהומות ימיים, נמצא מתחת לאזור התהומות ועוד נע מעומק של 6,000 מטרים עד 11,000 מטרים מתחת לגובה פני הים. כמו כן, קיים גם מושג הנקרא מתחת לגובה קרקעית הים, המתאר עומק שמתחיל ב-11,000 מטרים תחת לגובה פני הים.
מטמון עספיא

גורל המטמון

המטמון התפזר בין כמה מוסדות וכמה אספנים פרטיים. בהם אגף העתיקות והמוזיאונים והחברה הממשלתית למדליות ומטבעות. בין האוספים הפרטיים יש נמנה דר' ראובן הכט (כיום במוזיאון הכט שבאוניברסיטת חיפה).
באוסף מוזיאון הכט נמצאים 57 שקלים ו-24 חצאי שקלים מצור, ו-3 דינרים מרומא. השקל הקדום ביותר באוסף הוא משנת 24/25 לפנה"ס והמאוחר ביותר הוא משנת 50/49 לספירה.
ביף בורגיניון

היסטוריה

מאכל זה הוא דוגמה למאכל איכרים פשוט שבמהלך השנים הפך למאכל של המטבח העילי הצרפתי. מקורו של המאכל בניסיון לעשות שימוש בבשר מאיכות נמוכה על ידי ריכוכו בבישול ארוך ביין. לימים הפך תבשיל זה לאחד מסמליו של המטבח העילי הצרפתי, בעיקר בעקבות מתכון של השף אוגוסט אסקופייה.
בקצב הדמיון

עלילה

העלילה מתמקדת בארבעה עובדים מלאי מרץ, ריץ', דייב, סקוט וסמיתי, שבכל פרק הם ממציאים רעיונות יצירתיים בכדי לפתור בעיות שונות.
נמל התעופה הבינלאומי פולקובו

היסטוריה

נמל התעופה נבנה ב-24 ביוני 1932, ותחילה שימש כשדה תעופה צבאי בשם "שוסיינאיה". ב-1933 יצאה טיסת הבכורה מלנינגרד למוסקבה וב-1941 קו לנינגרד-מוסקבה היה לקו טיסה סדיר. עם פרוץ מלחמת המולדת הגדולה שדה התעופה נקלע לחזית שדה הקרב והוא נסגר.
ב-27 בינואר 1944 חודשו הטיסות, עם הסרת המצור על לנינגרד. ב-15 בפברואר 1948 נמל התעופה שוסיינאיה החל בפעילות סדירה של מטוסים אזרחיים. בשנות ה-50 והשישים נמל התעופה התפתח והתרחב עם פתיחת טרמינל נוסף וקבלת הכרה על ידי הארגון הבינלאומי לתעופה אזרחית.
ב-1973 שינה נמל התעופה את שמו ל"פולקובו", החלה סלילתו של מסלול נוסף ונפתח טרמינל "פולקובו 1". ב-1986 נפתח טרמינל "פולקובו 2" והחלו לפעול שני מסלולי טיסה, כאשר מסלול שלישי משמש לנחיתות בלבד.
בשנות ה-90 היה נמל התעופה בבעלותן של כמה חברות פרטיות, בעיקר גרמניות. ב-2007 הולאם נמל התעופה והועבר לאחריותה של עיריית סנקט פטרבורג, באותה שנה יצאה לדרך בנייתו של טרמינל שלישי עתידי (שהפך לפולקובו-3), ובשנת 2010 הופרט נמל התעופה, ועל תפעולו המבצעי אחראי כיום תאגיד Northern Capital Gateway - 
Воздушные Ворота Северной Столицы.
תוכניות המודרניזציה של נמל התעופה ובכללן בניית הטרמינל החדש מהוות דוגמה ייחודית ברוסיה לשיתוף פעולה ממשלתי עם חברות פרטיות. עיריית פטרבורג ונמל התעופה חתמו על הסכם תפעול נמל התעופה למשך 30 שנה עם חברת "שערי האוויר של הבירה הצפונית", חברה בבעלות פרטית שעד סוף 2014 השקיעה למעלה ממיליארד יורו לצורך חידוש נמל התעופה ואחזקתו. מימון שהגיע כולו מכסף פרטי. החברה התחייבה לשלם מיסים עד 11,5% מההכנסות.

תחבורה

ההגעה מנמל התעופה אל העיר מתבצעת בינתיים באמצעות קווי אוטובוסים ומוניות, ובעתיד מתוכננת הקמת תחנת רכבת תחתית.
קווי האוטובוסים היוצאים מנמל התעופה אל תחנת המטרו "מוסקבה" במרכז העיר הם קו 39, קו К-39 והקו המהיר 39А.
בורנטורן

היסטוריה

הבניין נבנה במקור לגובה של 87.5 מטרים והיה גורד השחקים הגבוה באירופה עד שנת 1940, בה נפתח לציבור מגדל מרטיני תרזה בג'נובה, איטליה. בשנת 1954 הותקנה על גגו אנטנה, שהגביה אותו לגובה כולל של 112.5 מטרים. בזכות כך, היה גורד השחקים הגבוה בבלגיה עד שנת 1967. בשנת 1976 נבנו על גגו קומות בגובה של 8.3 מטרים שהביאו את הבניין לגובה כולל של 95.8 מטרים (ללא האנטנה).